Aardklop finaal verby, maar…Die Aardklop-kunstefees, wat vir die afgelope 17 jaar op Potchefstroom gehou is, het wel finaal tot ŉ einde gekom. Verteenwoordigers van die direksies van die Aardklop Stigting en Aardklop Kunstefees, sowel as die groep Aardklop-belanghebbendes, het Dinsdagaand vergader. Die groep Aardklop-belanghebbendes bestaan uit verteenwoordigers van Potchefstroom, asook die Afrikaanse kunstewêreld en skenkers. Die belanghebbendes het die vergadering versoek om die redes vir die besluit om die fees te staak toe te lig en meer inligting daaroor te verskaf. “Die Aardklop-direksies het volledige inligting gegee oor die geskiedenis en ontwikkeling van die fees sedert sy ontstaan in 1998, asook die redes vir die besluit om die Aardklop Kunstefees in Potchefstroom te staak en die Aardklop Kunstefeesmaatskappy te sluit.” Volgens ŉ verklaring wat deur die groepe uitgereik is, het die Aardklop-belanghebbendes die redes vir die sluiting van die fees verstaan en aanvaar. Die Aardklop-direksie het daarna bevestig hulle gaan voort met die sluiting van die Aardklop Kunstefeesmaatskappy. Die Aardklop-belanghebbendes meen egter ŉ moontlikheid bestaan om met ŉ Afrikaanse kunstefees in Potchefstroom voort te gaan. “Hulle sal onmiddellik met alle belangegroepe in Potchefstroom, ander belanghebbendes soos moontlike borge en mense in die kunstewêreld, asook die direksie van Aardklop Stigting, oorleg pleeg om die haalbaarheid en volhoubaarheid van so ŉ fees te ondersoek.” Japie Gouws, woordvoerder van die Aardklop-belanghebbendes, het aan Maroela Media gesê hulle is reeds besig om inligting in te samel om te kyk na die volhoubaarheid van ŉ Afrikaanse fees op Potchefstroom. “Ons sal weer met die direksies praat om vas te stel of ons die naam Aardklop kan gebruik, aangesien die handelsmerk steeds bestaan al sluit hulle, maar in beginsel gaan dit vir ons oor ŉ Afrikaanse fees op Potchefstroom.”